相和歌辭 鳳吹笙曲
作者：李白
朝代：唐

paragraphs: 仙人十五愛吹笙，學得崑丘彩鳳鳴。
始聞鍊氣餐金液，復道朝天赴玉京。
玉京迢迢幾千里，鳳笙去去無邊已。
欲歎離聲發絳脣，更嗟別調流纖指。
此時惜別詎堪聞，此地相看未忍分。
重吟真曲和清吹，却奏仙歌響綠雲。
綠雲紫氣向函關，訪道應尋緱氏山。
莫學吹笙王子晉，一遇浮丘斷不還。